Polisieman se lyk in kattebak gevindArgieffoto: SAPD Die liggaam van ’n polisiebeampte is in die kattebak van sy uitgebrande motor gevind. Kol. Sibongile Soci, woordvoerder van die polisie, het gesê die liggaam van konst. Vuyo Matshisi (36) is Sondag in Peddie in die Oos-Kaap gevind. “Hy was aan die Gelvandale-polisiestasie verbonde en was van diens af toe sy liggaam gevind is.” Volgens Soci word ’n saak van moord ondersoek. “Die presiese omstandighede rondom die voorval is nog nie duidelik nie.” Dit is die tweede polisiebeampte wat die afgelope ruk in die Oos-Kaap dood is. Volgens Soci is sers. Makhaya Copiso (39) op 25 Junie tydens ’n woordewisseling doodgeskiet. Copiso was verbonde aan die eenheid vir openbare orde-polisie in Queenstown. ’n Verdagte is intussen in hegtenis geneem in verband met die voorval. Lt.genl. Liziwe Ntshinga, provinsiale polisiekommissaris, het gesê die moord op die twee beamptes is ’n groot terugslag vir die polisie. “Ons spreek ons medelye uit met die beamptes se families, vriende en kollegas.” Ntshinga het gesê die polisie sal alles in hul mag doen om die oortreders te vervolg.